Теодор Траянов
Близка и далечна

chitanka.info

Тъй близка аз те сещам,

но нявга ми се струва,

че пътища неземни

отвеки ни делят,

че светлата ни обич

над мрачна пропаст плува,

а между нас студена

седи самата смърт!

И слушам как бълнувам,

че няма да се върне

часът на красотата

със истината слят,

че нищо не възкръсва,

което смърт прегърне,

че ти с ненавист бягаш

от моя дух слънчат!

Но в миг през спомен виждам

душите въплътени

във пролетния образ

на жива, цветна степ,

тогава пак готов съм

да падна на колене

и в божество да вдигам

проклятието в теб!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.